《题欧舫新诗时届季冬栖息三慧庵相约蔬食习养生之术余未克赴也 其二》
清代·姚范

世间宦游人，譬如陈肴饩。刍豢日厌尝，溪毛登俎贵。

朝朝伊蒲馔，放箸或一喟。轩冕咏皋壤，山林志茅汇。

所以邴仲容，千载希风采。先生善晚研，江湖归彷佛。

何处解脱食，不揽四食味。一卷山水音，无尽烟霞气。

作者简介：（1702—1771）安徽桐城人，字南青，号姜坞，初名兴涑，字已铜。乾隆七年进士。官翰林院编修，充三礼馆纂修。文章沉邃幽古，学术长于考订，所见多前人所未发。有《援鹑堂诗集》、《援鹑堂文集》、《援鹑堂笔记》。